TM แย้มเจรจากับพันธมิตรตปท. 2 ราย มั่นใจอัตรากำไรขั้นต้นปี 62 แตะระดับ 42%
TM แย้มเจรจากับพันธมิตรตปท. 2 ราย มั่นใจอัตรากำไรขั้นต้นปี 62 แตะระดับ 42%
18 มี.ค. 2562

นายแพทย์ศุภพงษ์ จรรโลงบุตร ประธานบริหาร บริษัท เทคโนเมดิคัล จำกัด (มหาชน) หรือ TM เปิดเผยว่า บริษัทมีการควบคุมต้นทุนอย่างประสิทธิภาพ ประกอบกับได้เพิ่มความสามารถของอัตรากำไรของสินค้าในกลุ่มอุปกรณ์สิ้นเปลืองที่ใช้ในห้องปฏิบัติการ และธนาคารเลือดเพิ่มขึ้น
รวมทั้งเครื่องมือผ่าตัดทั่วไปและเครื่องมือผ่าตัดหัวใจ ส่งผลให้ในปี 2561 บริษัทมีอัตรากำไรขั้นต้นอยู่ที่ระดับ 42.04% เพิ่มขึ้น จากปี 2560 ที่มีอัตรากำไรขั้นต้นอยู่ที่ระดับ 40.71% พร้อมกันนี้ในปี 2562 บริษัทจะพยายามรักษาอัตรากำไรขั้นต้นให้อยู่ในระดับเดียวกันกับปี 2561
อีกทั้งในช่วงประมาณ อีก 3 ปีข้างหน้า ซึ่งประเทศไทยจะเข้าสู่ “สังคมสูงวัยอย่างสมบูรณ์” (Aged Society) โดยประชากรกลุ่มผู้สูงวัยอายุ 60 ปีขึ้นไปจะมีสัดส่วนเป็น 20% ของประชากรทั้งประเทศ จากในปัจจุบันประเทศไทยมีประชากรอายุ 60 ปีขึ้นไป มีสัดส่วน 10% ของประชากรทั้งประเทศ ทำให้กลุ่มผู้สูงอายุจะมีสัดส่วนเพิ่มขึ้นเรื่อย ๆ และมีกำลังในการซื้อค่อนข้างสูง ทำให้บริษัทจะได้รับผลบวกจากปัจจัยดังกล่าว เพราะว่าเครื่องมือแพทย์และอุปกรณ์ทางการแพทย์จะมีความต้องการมากขึ้น ส่งผลให้ยอดขายของบริษัทมีการเติบโตอย่างมีนัยสำคัญ
โดยในขณะนี้บริษัทอยู่ระหว่างเจรจากับพันธมิตรในต่างประเทศจำนวน 2 ราย ได้แก่ ไต้หวันและญี่ปุ่น โดยพันธมิตรไต้หวันเป็นผู้ผลิตและจำหน่ายเครื่องมือแพทย์ที่มีความสนใจที่จะเข้ามาตั้งโรงงานสินค้าใช้แล้วทิ้งร่วมกันในไทย ส่วนพันธมิตรจากญี่ปุ่นได้ติดต่อให้ทางบริษัทเป็นตัวแทนจำหน่ายสินค้า ซึ่งบริษัทมีความต้องการให้พันธมิตรมาตั้งโรงงานผลิตในประเทศไทย
ขณะที่ในปี 2562 อุตสาหกรรมการแพทย์ยังเติบโตอย่างต่อเนื่อง โดยในช่วงต้นปีบริษัทได้เซ็นสัญญาเป็นตัวแทนจำหน่ายสินค้ากับบริษัท HILL-ROM Inc ประเทศสหรัฐอเมริกา และ Marubeni Thailand เพื่อขยายกลุ่มสินค้าใหม่ และสร้างยอดขายให้มากขึ้น